REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/229-16

12. oktobar 2016. godine

B e o g r a d

ZAPISNIK

DEVETE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 12. OKTOBRA 2016. GODINE

 Sednica je počela u 9,35 časova.

 Sednicom je predsedavala dr Aleksandra Tomić, predsednik Odbora.

 Sednici su prisustvovali članovi Odbora: Veroljub Arsić, Goran Kovačević, Radmilo Kostić, Olivera Pešić, Zoran Krasić, Milorad Mirčić, Goran Ćirić i Momo Čolaković.

 Sednici su prisustvovali zamenici članova Odbora: Zoran Bojanić, zamenik Nikole Jolovića i Srbislav Filipović, zamenik Žike Gojkovića.

 Sednici nisu prisustvovali Dušan Bajatović, Saša Radulović, Milorad Mijatović, Milan Lapčević, Vojislav Vujić i Zoltan Pek, niti njihovi zamenici.

 Sednici su prisustvovali narodni poslanici Marija Janjušević i Jovo Ostojić.

 Na poziv predsednika Odbora, sednici su prisustvovali predstavnici ministarstva finansija: Predrag Ivanović, vd pomoćnika direktora Uprave za javni dug i Dragana Ratković, šef Grupe za programske i projektne zajmove u Upravi za javni dug.

 Na predlog predsednika, Odbor je većinom glasova utvrdio sledeći

D n e v n i r e d:

 - usvajanje zapisnika Sedme i Osme sednice Odbora -

 1. Razmatranje Predloga zakona o potvrđivanju Sporazuma o izmenama i dopunama Sporazuma o zajmu između Vlade Republike Srbije kao zajmoprimca i Vlade Republike Azerbejdžan kao zajmodavca za finansiranje izgradnje deonica Ljig – Boljkovci, Boljkovci - Takovo i Takovo - Preljina autoputa E - 763 u Republici Srbiji od 2. februara 2012. godine, koji je podnela Vlada (broj 011-2323/16 od 4. oktobra 2016. godine).

\* \* \*

Pre usvajanja zapisnika Sedme i Osme sednice Odbora, član Odbora Milorad Mirčić predložio je da zapisnici sednica Odbora treba da budu detaljniji, odnosno da je potrebno da u zapisnicima bude jasno navedeno o čemu su članovi Odbora diskutovali na sednici, posebno imajući u vidu postojanje neravnomernosti u zastupljenosti diskusije koju vode članovi Odbora u odnosu na izlaganje predstavnika Vlade.

Odbor je većinom glasova (osam za, niko protiv, niko uzdržan, tri člana Odbora nisu glasala) usvojio zapisnike Sedme i Osme sednice Odbora.

\* \* \*

 **Prva tačka dnevnog reda:** Razmatranje Predloga zakona o potvrđivanju Sporazuma o izmenama i dopunama Sporazuma o zajmu između Vlade Republike Srbije kao zajmoprimca i Vlade Republike Azerbejdžan kao zajmodavca za finansiranje izgradnje deonica Ljig – Boljkovci, Boljkovci - Takovo i Takovo - Preljina autoputa E - 763 u Republici Srbiji od 2. februara 2012. godine, koji je podnela Vlada (broj 011-2323/16 od 4. oktobra 2016. godine)

Predlog zakona su obrazložili predstavnici Ministarstva finansija, Predrag Ivanović, vd direktora Uprave za javni dug i Dragana Ratković, šef Grupe za programske i projektne zajmove u Upravi za javni dug. Sporazumom o izmenama i dopunama Sporazuma o zajmu produžava se rok raspolaganja sredstvima iz ovog zajma (za dve godine, odnosno do 4. maja 2018. godine) i ne stvara se nova finansijska obaveza. Do isteka perioda raspoloživosti zajma, odnosno do 4. maja 2016. godine, iskorišćeno je 80% ukupnog iznosa zajma (oko 240.000.000 evra) a ostalo je da se završe preostali radovi i isti isplate po preostalim privremenim situacijama i konačnoj situaciji (isplaćivani su radovi po pristiglim privremenim situacijama).

U diskusiji povodom ove tačke dnevnog reda učestvovali su: Zoran Krasić, Zoran Ćirić i Milorad Mirčić.

Tokom diskusije članovi Odbora su konstatovali da radovi na izgradnji deonica Ljig - Boljkovci, Boljkovci - Takovo i Takovo - Preljina autoputa E - 763 nisu u celosti završeni iako je rok bio avgust 2016. godine, te s tim u vezi, postavili su određena pitanja predstavnicima Ministarstva: koji su razlozi za kašnjenje u realizaciji posla, zašto Republika Srbija nije iskoristila sva sredstva ovog zajma; da li je tačno da postoji dug izvođača prema domaćim preduzećima koja učestvuju u ovom projektu kao podizvođači, odnosno da li je izvođač isplatio sve podizvođače po privremenim situacijama; da li je Republika Srbija ispunila neku obavezu prema Azerbejdžanu po pitanju ovog kredita; i koliki je ukupni dug Republike Srbije na današnji dan.

Predstavnici Ministarstva su potvrdili da predmetni radovi nisu u celosti završeni iako je rok bio avgust 2016. godine, ali da se uskoro može očekivati njihov završetak i otvaranje sporne deonice puta, kao i plaćanje preostalih privremenih situacija i konačne situacije. U pogledu dosadašnje realizacije kredita, sa strane Ministarstva nije bilo kašnjenja te se očekuje da isti bude realizovan za nekoliko meseci. Republika Srbija redovno servisira sve svoje obaveze koje ima prema Sporazumu o zajmu sa Azerbejdžanom (po osnovu kamate i povučenih sredstava). Takođe, kako je u međuvremenu istekao grejs period od tri godine, Republika Srbija je u decembru 2015. godine počela da otplaćuje glavnicu kredita i isti će otplaćivati u 24 rate imajući u vidu ugovoreni period otplate od 12 godina. U nastavku, predstavnici Ministarstva su izneli podatak da ukupan javni dug Republike Srbije na današnji dan iznosi 71,8 %, odnosno 24,4 milijarde evra, kao i da će Republika Srbija nastaviti da preduzima određene mere u cilju smanjivanja daljeg zaduživanja države po kreditima.

Pošto su predstavnici Ministarstva odgovorili na sva postavljena pitanja, predsednik Odbora je zaključila raspravu.

Na predlog predsednika, Odbor je većinom glasova (osam za, niko protiv, niko uzdržan, tri člana Odbora nisu glasala) odlučio da predloži Narodnoj skupštini da prihvati Predlog zakona o potvrđivanju Sporazuma o izmenama i dopunama Sporazuma o zajmu između Vlade Republike Srbije kao zajmoprimca i Vlade Republike Azerbejdžan kao zajmodavca za finansiranje izgradnje deonica Ljig - Boljkovci, Boljkovci - Takovo i Takovo - Preljina autoputa E - 763 u Republici Srbiji od 2. februara 2012. godine, koji je podnela Vlada.

\* \* \*

 Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o izmenama i dopunama Sporazuma o zajmu između Vlade Republike Srbije kao zajmoprimca i Vlade Republike Azerbejdžan kao zajmodavca za finansiranje izgradnje deonica Ljig – Boljkovci, Boljkovci - Takovo i Takovo - Preljina autoputa E - 763 u Republici Srbiji od 2. februara 2012. godine, koji je podnela Vlada (broj 011-2323/16 od 4. oktobra 2016. godine).

\* \* \*

 Sednica je završena u 10,05 časova.

 Sednica je tonski snimana.

 SEKRETAR PREDSEDNIK

 Aleksandra Šašo dr Aleksandra Tomić